Islam Halilov lucrează cu jumătate de normă la garderoba sălii de concerte Crocus și era de serviciu în seara atacului. Împreună cu colegii săi a ajutat la evacuarea a peste o sută de oameni, dar spune că nu simte că ar fi vreun erou, scriu publicațiile Meduza și Moscow Online. Povestea lui a fost prezentată pe larg după atac.
Când a început atacul și a auzit zgomote puternice, el s-a gândit inițial că e vorba pur și simplu de niște spectatori mai zgomotoși. Și-a dat seama însă rapid că ceva nu era în regulă atunci când oamenii au început să fugă din direcția scărilor.
S-a mobilizat rapid și a condus mai mulți oameni spre ieșire, prin incinta biroului, scrie presa rusă.
\uD83D\uDEDF Fifteen-year-old schoolboy Islam Khalilov, who worked as a cloakroom attendant at Moscow's Crocus City Hall, saved over a 100 people by directing them to exit through the service areas.
— The Insider (@InsiderEng) March 24, 2024
Khalilov explained that he was instructed as an employee on how to act in an emergency… pic.twitter.com/ZXUqn2L1qN
"Am înțeles că, dacă nu reacționam, îmi pierdeam viața și viețile multor oameni. Sincer, a fost foarte înfricoșător. Când mă aflam într-o mulțime de oameni, mergând spre ușă ca să o deschid, mă gândeam că cineva ar putea ieși pe scări sau pe scările rulante, nu știu, să arunce o grenadă. Slavă Domnului, nu s-a întâmplat nimic, am reușit să deschid ușa la timp și să las pe toată lumea să iasă spre Expo", a spus el pentru Moscova Online.
Halilov a explicat că, în calitate de angajat, a fost instruit cum să acționeze într-o situație de urgență, așa că "știa unde să ducă oamenii pentru a-i proteja".
Adolescentul însuși a ieșit ultimul. Voia "să fie sigur că nu lasă pe nimeni în urmă", a explicat el.
"Este mai bine să te sacrifici decât să lași să moară o sută de oameni"
Într-un interviu acordat Ruptly, Halilov a declarat că nu se simte ca un erou. "A fost o parte a muncii mele. Este mai bine să te sacrifici decât să lași să moară o sută de oameni", a spus el.
Altfel, a admis că a fost foarte speriat. "Mama era în stare de șoc, plângea pentru că a trebuit să trec prin toate astea. Că toate astea s-au întâmplat sub ochii mei. Ca să fiu sincer, sunt încă în stare de șoc. Un om a fost împușcat sub ochii mei și mă tot gândesc la asta", a spus Halilov.
Potrivit canalului de Telegram "Atenție, Moscova", Halilov a fost ajutat de alți trei adolescenți care lucrau și ei la garderobă - Artem Donskov, în vârstă de 14 ani, Nikita Ivanov și un alt Artem.
Donskov a povestit că o mulțime de oameni alergau spre o fundătură - dar adolescenții au preluat inițiativa și au început să îndrume lumea spre ieșiri. Erau două - una de serviciu și una de urgență, care fuseseră deschise anterior de persoane necunoscute.
Toți adolescenții care au participat la evacuare au părăsit în cele din urmă clădirea în siguranță.
Halilov, răsplătit și medaliat
Halilov, scrie Meduza, este fan al echipei Spartak Moscova. Când acțiunea sa a devenit cunoscută, clubul l-a invitat pe adolescent la o întâlnire cu jucătorii și i-a oferit un abonament pentru meciurile de acasă.
Rapperul Alișer Morgenstern a declarat că i-a trimis adolescentului un milion de ruble.
"Îi sunt foarte recunoscător lui Morgenstern, sunt sincer foarte fericit, cu ajutorul lui, viața mea va deveni cumva mai ușoară", a declarat Halilov. Familia sa va folosi acești bani pentru a achita diverse împrumuturi.
De asemenea, Halilov va primi Medalia Musulmanilor Ruși "Pentru Merit", a declarat șeful Administrației Spirituale a Musulmanilor din Rusia, Ravil Gainutdin.
CITEȘTE ȘI: